Diari Oficial de la Generalitat Valenciana


Sumari del DOGV 9145, del 06-08-2021 (2021/8561)

RESOLUCIÓ de 5 d'agost de 2021, de la consellera de Sanitat Universal i Salut Pública, per la qual s'acorden mesures en matèria de salut pública per als esdeveniments esportius multitudinaris de Lliga Professional de Futbol i Lliga ACB, a conseqüència de la situació de crisi sanitària ocasionada per la Covid-19.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9145

Data del DOGV
:   06-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8561


Data del document
:   05-08-2021

Organisme emissor
:   Conselleria de Sanitat Universal i Salut Pública

Tipus de document
:   Resolució

Anàlisi jurídica

 Descriptors 

:   * Conselleria de Sanitat Universal i Salut Pública
    * malaltia infecciosa
    * política sanitària
    * salut pública
    * legislació

RESOLUCIÓ de 5 d'agost de 2021, de la consellera de Sanitat Universal i Salut Pública, per la qual s'acorden mesures en matèria de salut pública per als esdeveniments esportius multitudinaris de Lliga Professional de Futbol i Lliga ACB, a conseqüència de la situació de crisi sanitària ocasionada per la Covid-19. [2021/8561]  
Antecedents de fet  
  
La reactivació progressiva d'esdeveniments esportius professionals multitudinaris en el context de l'actual situació de crisi sanitària ocasionada per la Covid-19, ha d'anar acompanyada de mesures preventives i de control a fi de garantir que els mateixos es realitzen en les màximes condicions de seguretat.  
Els esdeveniments esportius multitudinaris impliquen aglomeració d'un gran nombre de persones, que poden procedir de territoris amb diferents situacions epidemiològiques, i que, per tant, poden contribuir a la transmissió de la COVID-19 si no es prenen les mesures oportunes.  
  
No obstant això, determinats esdeveniments esportius, com les trobades de la Lliga Professional de Futbol i de la Lliga ABC, disposen d'una organització que permet l'aplicació de mesures de control que pot minimitzar la transmissió del virus com el SARS-CoV-2.  
El Ple del Consell Interterritorial del Sistema Nacional de Salut, en la seua sessió de 4 d'agost de 2021, d'acord amb el que es preveu en el segon paràgraf de l'article 151.2.a) de la Llei 40/2015, d'1 d'octubre, de règim jurídic del sector públic, així com en el marc del que es preveu en els articles 69 i següents de la llei 16/2003, de 28 de maig, de cohesió i qualitat del Sistema nacional de Salut, ha adoptat un acord en aquesta matèria d'esdeveniments esportius multitudinaris.  
Per això, la Conselleria de Sanitat Universal i Salut Pública estima adequat que les pròximes trobades de la Lliga Professional de Futbol i de la Lliga ABC puguen celebrar-se amb determinats límits i condicions que aquesta resolució estableix.  
  
Fonaments de dret  
  
La Generalitat, a través de la Conselleria de Sanitat Universal i Salut Pública, té competència exclusiva en matèria d'Higiene, de conformitat amb l'article 49.1.11a de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.  
  
La Llei orgànica 3/1986, de 14 d'abril, de mesures especials en matèria de salut pública estableix en el seu article 1 que «A fi de protegir la salut pública i previndre la seua pèrdua o deterioració, les autoritats sanitàries de les diferents administracions públiques podran, dins de l'àmbit de les seues competències, adoptar les mesures previstes en la present Llei quan així ho exigisquen raons sanitàries d'urgència o necessitat» i en el seu article 3, més en concret, que «Amb la finalitat de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb els mateixos i del medi ambient immediat, així com les que es consideren necessàries en cas de risc de caràcter transmissible».  
La Llei 33/2011, de 4 d'octubre, general de salut pública, per part seua, estableix en el seu article 54.1 que «sense perjudici de les mesures previstes en la Llei orgànica 3/1986, de 14 d'abril, de mesures especials en matèria de salut pública, amb caràcter excepcional i quan així ho requerisquen motius d'extraordinària gravetat o urgència, l'Administració general de l'Estat i les de les comunitats autònomes i ciutats de Ceuta i Melilla, en l'àmbit de les seues respectives competències, podran adoptar quantes mesures siguen necessàries per a assegurar el compliment de la Llei» i en el seu apartat 2 que «en particular, sense perjudici del que es preveu en la Llei 14/1986, de 25 d'abril, general de sanitat, l'autoritat competent podrà adoptar, mitjançant resolució motivada, les següents mesures:  
- d) La suspensió de l'exercici d'activitats.  
- f) I qualsevol altra mesura ajustada a la legalitat vigent, si existeixen indicis racionals de risc per a la salut, inclosa la suspensió d'activitats».  
L'article 26.1 de la Llei 14/1986, de 25 d'abril, general de sanitat, preveu que «En cas que existisca o se sospite raonablement l'existència d'un risc imminent i extraordinari per a la salut, les autoritats sanitàries adoptaran les mesures preventives que estimen pertinents, com ara la confiscació o immobilització de productes, suspensió de l'exercici d'activitats, tancaments d'empreses o les seues instal·lacions, intervenció de mitjans materials i personals i quantes unes altres es consideren sanitàriament justificades».  
Sobre la base de l'exposat, de conformitat amb l'article 81.1.b de la Llei 10/2014, de 29 de desembre, de la Generalitat, de Salut de la Comunitat Valenciana, resolc:  
  
Primer. Mesures per als esdeveniments esportius multitudinaris de Lliga Professional de Futbol i Lliga ACB  
S'acorden les següents mesures en matèria de salut pública per als esdeveniments esportius multitudinaris de Lliga Professional de Futbol i Lliga ACB, que se celebren en l'àmbit de la Comunitat Valenciana, durant el període comprés entre el 13 i el 29 d'agost de 2021, inclusivament, d'acord amb les recomanacions i limitacions que s'estableixen en els apartats següents:  
  
1. Aforament.  
La celebració d'aquests esdeveniments podrà desenvolupar-se amb un aforament de públic:  
- Del 30 % en espais tancats i sempre amb un límit màxim de 3.000 persones.  
- I del 40 % en espais oberts i sempre amb un límit màxim de 15.000 persones.  
I sempre, en els dos espais, s'haurà de mantindre un seient de distància en la mateixa fila en cas de seients fixos, o 1,5 metres de separació si no hi ha seients fixos, excepte grups de convivència. Si no fora possible mantindre un seient de distància o 1,5 metres de separació, l'aforament haurà de reduir-se fins a garantir el compliment de la mesura.  
  
2. Sectorització.  
Si fora possible la sectorització, es podran establir divisions de l'espai en els esdeveniments que es desenvolupen en espais a l'aire lliure d'un màxim de 2.000 persones per sector, assenyalant punts d'accés diferenciats per sectors, zones de pas i separació entre els mateixos i lavabos independents per sector.  
  
3. Accés.  
a) L'organització de l'esdeveniment haurà de garantir la seguretat en l'entrada i eixida de l'esdeveniment, fixant franges horàries per a accés escalonat del públic per sectors, així com en l'eixida. I haurà d'assegurar el personal suficient que garantisca la seguretat dins i fora del lloc per a evitar aglomeracions.  
b) Es deuran preasignar les localitats amb anterioritat a la celebració de l'esdeveniment,  
  
4. Consum beguda i menjar.  
En aquests esdeveniments no es permetrà la venda ni el consum d'aliments i begudes, excepte el consum d'aigua.  
  
5. Tabac.  
Durant la duració de l'esdeveniment i tant en espais interiors com oberts, no es permet el consum de tabac i de productes relacionats (DSLN o cigarrets electrònics i de productes a base d'herbes per a fumar).  
  
6. Recomanacions.  
L'organització haurà d'establir les mesures de prevenció i control durant la planificació, desenvolupament i posterior fi de l'esdeveniment, mesures relatives a reforçar protocols de neteja i desinfecció, senyalització d'accessos i zones de pas, evitar aglomeracions, compliment d'aforaments i horaris, coordinació sistemes de vigilància i control, i altres establides en la present resolució i en les vigents en matèria de cautela, seguretat i higiene.  
  
Segon. Col·laboració  
Sol·licitar per al compliment de la present resolució, la col·laboració de la Delegació del Govern de la Comunitat Valenciana i dels Ajuntaments de la Comunitat Valenciana, a l'efecte de cooperació, en el seu cas, a través dels cossos i forces de seguretat i de la policia local, per al control i aplicació de les mesures adoptades.  
  
Tercer. Règim sancionador  
L'incompliment de les mesures de la present resolució quedarà subjecte al procediment de l'activitat inspectora i al règim sancionador establit en el Decret llei 11/2020, de 24 de juliol, del Consell, de règim sancionador específic contra els incompliments de les disposicions reguladores de les mesures de prevenció davant la Covid-19.  
  
  
Quart. Eficàcia i pèrdua d'efectes  
1. La present resolució farà efecte des del dia 13 d'agost de 2021 fins al 29 d'agost de 2021, inclusivament.  
2. Es deixa sense efecte totes aquelles resolucions que puguen contradir la present, durant el seu àmbit temporal d'eficàcia.  
  
S'adverteix que la present resolució posa fi a la via administrativa podent interposar-se recurs contenciós administratiu en el termini de dos mesos, comptats des de l'endemà de la seua notificació, davant la Sala contenciosa administrativa del Tribunal Superior de Justícia de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 5 d'agost de 2021.- La consellera de Sanitat Universal i Salut Pública: Ana Barceló Chico.